
Περίληψη
Στην παρούσα μελέτη διερευνήσαμε τις αντιλήψεις 60 μαθητών/τριών Ε΄ και ΣΤ΄ Δημοτικού για τους ζωντανούς οργανισμούς και την αλληλεξάρτησή τους. Οι περισσότεροι/ες μαθητές/τριες όρισαν τους ζωντανούς οργανισμούς με αυτοαναφορικούς όρους, ενώ δυσκολεύθηκαν να αναγνωρίσουν φυτά και μύκητες ως ζωντανούς οργανισμούς. Παράλληλα, οι αντιλήψεις τους για τις συνέπειες της εξαφάνισης ειδών ήταν κυρίως ανθρωποκεντρικές, με λιγότερες αναφορές στη διατάραξη της ισορροπίας των οικοσυστημάτων και της βιοποικιλότητας.

Λέξεις-κλειδιά:
Ζωντανοί οργανισμοί, αλληλεξάρτηση οργανισμών, αντιλήψεις μαθητών/τριών, δημοτικό σχολείο


Εισαγωγή
Η οικοδόμηση γνώσης για τους ζωντανούς οργανισμούς και την αλληλεξάρτησή τους αποτελεί βασικό άξονα της εκπαίδευσης της βιολογίας. Η οικοδόμηση αυτής της γνώσης από το δημοτικό σχολείο συμβάλλει στην καλλιέργεια οικολογικού εγραμματισμού και υπεύθυνων στάσεων απέναντι στο περιβάλλον (McBride et al. 2013). Λαμβάνοντας υπόψη τα παραπάνω, τα ερευνητικά ερωτήματα που τίθενται στη συγκεκριμένη εργασία είναι τα εξής:
Ποιες είναι οι αντιλήψεις μαθητών/τριών Ε’ και ΣΤ’ δημοτικού για τους ζωντανούς οργανισμούς; Ποιες είναι οι αντιλήψεις μαθητών/τριών Ε’ και ΣΤ’ δημοτικού για την αλληλεξάρτηση των ζωντανών οργανισμών;

Μεθοδολογία
Η έρευνα πραγματοποιήθηκε σε δύο δημοτικά σχολεία νησιωτικής περιοχής, με τη συμμετοχή 60 μαθητών/τριών Ε΄ και ΣΤ΄ τάξης, οι οποίοι επιλέχθηκαν με βολική δειγματοληψία. Για τη συλλογή των δεδομένων χρησιμοποιήθηκε ερωτηματολόγιο. Συγκεκριμένα, οι μαθητές/τριες έπρεπε να: (α) απαντήσουν στην ανοικτού τύπου ερώτηση «Τι σημαίνει ζωντανός οργανισμός;» (Ερώτηση 1), (β) να επιλέξουν ποια μεταξύ των πέτρα, δέντρο, ψάρι, πουλί, ρομπότ, γάτα, μανιτάρι, θάμνος θεωρούν πως είναι ζωντανοί οργανισμοί (Ερώτηση 2), και (γ) να απαντήσουν στην ανοικτού τύπου ερώτηση «Τι πιστεύεις ότι θα συνέβαινε στη φύση αν εξαφανίζονταν κάποια ζώα ή φυτά;» (Ερώτηση 3). Οι απαντήσεις στις ανοικτού τύπου ερωτήσεις κωδικοποιήθηκαν σε κατηγορίες που προέκυψαν από τα δεδομένα (για την Ερώτηση 1 σε αμοιβαία αποκλειόμενες κατηγορίες) και στη συνέχεια υπολογίστηκαν τα ποσοστά εμφάνισης κάθε κατηγορίας. Για την κλειστού τύπου ερώτηση υπολογίστηκαν τα ποσοστά επιλογής κάθε απάντησης.

Αποτελέσματα
Αναφορικά με το τι σημαίνει «ζωντανός οργανισμός», η πιο δημοφιλής κατηγορία απαντήσεων ήταν αυτοαναφορική με τους/τις μαθητές/τριες να προσδιορίζουν ως ζωντανό οργανισμό κάτι που έχει «ζωή». Ένα σημαντικό ποσοστό μαθητών/τριών έδωσαν απαντήσεις που δεν σχετίζονταν με το ερώτημα ή ήταν ασαφείς (Σχήμα 1).

Σχήμα 1. Συχνότητα απαντήσεων αναφορικά με την έννοια «ζωντανός οργανισμός».

Όταν είχαν να επιλέξουν ανάμεσα σε συγκεκριμένες επιλογές, όλοι/ες οι μαθητές/τριες απάντησαν πως η γάτα και το ψάρι είναι ζωντανοί οργανισμοί, ενώ τα αντίστοιχα ποσοστά για τις υπόλοιπες επιλογές ήταν τα εξής: πουλί (97%), δέντρο (97%), θάμνος (73%), μανιτάρι (60%), πέτρα (2%), ρομπότ (2%). Τέλος, σχετικά με τις συνέπειες εξαφάνισης κάποιων φυτών ή ζώων, η πλειοψηφία των μαθητών/τριών αναφέρθηκαν γενικά σε συνέπειες στον άνθρωπο (52%) και σημαντικό ποσοστό των μαθητών/τριών αναφέρθηκαν στην έλλειψη οξυγόνου (34%) και τη διατάραξη της ισορροπίας των οικοσυστημάτων (30%) (Σχήμα 2). 

Σχήμα 2. Συχνότητα απαντήσεων αναφορικά με τις συνέπειες εξαφάνισης κάποιων φυτών ή ζώων.

Συζήτηση – Συμπεράσματα
Πολλοί/ές μαθητές/τριες όρισαν τους ζωντανούς οργανισμούς αυτοαναφορικά ή αναφερόμενοι/ες σε οικεία παραδείγματα. Όταν είχαν πιθανές απαντήσεις να επιλέξουν, όλοι/ες οι μαθητές/τριες απάντησαν πως ένα θηλαστικό και ένα ψάρι είναι ζωντανοί οργανισμοί ενώ αρκετοί/ές μαθητές/τριες δεν αναγνώρισαν ως ζωντανούς οργανισμούς τον θάμνο και το μανιτάρι. Τα αποτελέσματα αυτά συμφωνούν με προηγούμενες έρευνες στις οποίες έχει αναδειχθεί η δυσκολία μαθητών/τριών να αναγνωρίσουν ως ζωντανούς οργανισμούς κάποια φυτά, μύκητες και μικροοργανισμούς (πχ.  (Lewis et al. 2000, Lindemann-Matthies 2005). Τέλος, αναφορικά με τις συνέπειες που μπορεί να έχει η εξαφάνιση κάποιου είδους, η πλειοψηφία των μαθητών/τριών αποκάλυψαν μια ανθρωποκεντρική προσέγγιση στη λειτουργία των οικοσυστημάτων (Kopnina et al. 2018) ενώ αρκετοί/ές αναφέρθηκαν στην έλλειψη οξυγόνου και τη διατάραξη της ισορροπίας των οικοσυστημάτων.

